RESOLUCIÓN do 2 de xaneiro de 1997 pola que se convocan cinco bolsas de colaboración en materias de estudio e investigación.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/01/1997

O artigo 3.1º.g. da Lei 10/1989, do 10 de xullo, de modificación da Lei 4/1987, do 27 de maio, de creación da Escola Galega de Administración Pública, considera entre os fins da escola a investigación,
a documentación, o estudio e a realización de traballos de divulgación no eido da Administración pública, promovendo a súa máxima difusión.
De conformidade coa referida disposición, convócanse cinco bolsas de colaboración en tarefas de estudio e investigación administrativa, segundo as seguintes bases:
Primeira.-Obxecto.
A Escola Galega de Administración Pública convoca cinco bolsas de colaboración en tarefas de estudio e investigación sobre materias xurídico ou político administrativas.
Segunda.-Duración e dotación económica.
As bolsas rematarán o día 31 de decembro de 1997, e poderán prorrogarse por un ano en función do aproveitamento do adxudicatario e das dispoñibilidades orzamentarias da escola.
A dotación económica de cada bolsa será de 132.850 pesetas mensuais.
Existe crédito suficiente e adecuado na aplicación orzamentaria 04.50.122 A.480.00 dos orzamentos xerais da Comunidade Autónoma de Galicia para 1997.
Terceira.-Natureza xurídica da relación.
A condición de bolseiro non xerará unha relación laboral ou administrativa coa Xunta de Galicia nin a súa inclusión na Seguridade Social.
Cuarta.-Requisitos dos participantes.
Poderán optar ás bolsas as persoas que reúnan os seguintes requisitos:
a) Ser titulado/a superior universitario.
b) Acreditar formación e/ou experiencia en materias relacionadas co obxecto da convocatoria.
c) Acreditar formación e/ou coñecementos da lingua galega.
Quinta.-Solicitudes.
As persoas interesadas presentarán no Rexistro da Escola Galega de Administración Pública, dentro dos vinte días naturais seguintes ó da publicación desta convocatoria, a seguinte documentación:
a) Unha instancia de admisión para participar nas probas de selección, segundo o modelo anexo.
b) Currículum vitae e certificación académica na que se detallen as cualificacións obtidas na licenciatura.
c) Documentos que acrediten a formación e/ou experiencia esixida no punto 4.b
d) Documentos que acrediten a formación e/ou coñecementos esixidos no punto 4.c.
e) Memoria descritiva do proxecto de investigación en cinco folios, como mínimo, e dez, como máximo, explicando os obxectivos concretos da investigación nun centro de formación de funcionarios públicos e a posibilidade de aplicación práctica dos resultados.
Sexta.-Tribunal.
Presidente: o secretario xeral da Escola Galega de Administración Pública.
Vocais: o xefe de Estudios da EGAP.
Secretario: o xefe do Servicio de Estudios, Investigación e Publicacións da EGAP.
Sétima.-Criterios par a selección dos bolseiros.
A selección realizarase mediante a valoración dos méritos acreditados conforme o seguinte baremo:
a) Expediente académico:ata tres puntos
b) Currículum vitae: ata tres puntos
c) Formación ou experiencia en temas relacionados coa Administración pública: ata dous puntos.
d) Coñecementos da lingua galega: ata dous puntos.
e) Memoria: ata cinco puntos.
Realizarase unha preselección que se considerará superada polos aspirantes que obteñan unha puntuación de sete ou máis puntos segundo o anterior baremo.
O tribunal poderá realizar unha entrevista cos aspirantes preseleccionados, por tempo máximo de quince minutos sobre os seus méritos curriculares e a memoria.
En función do contido da entrevista, o tribunal poderá aumenta-la puntuación inicial asignada nun máximo do 25 por cento da que lle correspondese por aplicación do baremo.
Finalmente, o tribunal fará pública a relación de candidatos por orde de puntuación.
Oitava.-Réxime de colaboración.
Os aspirantes seleccionados incorporaranse, logo da aceptación da bolsa, no prazo de dez días naturais seguintes ó da notificación do outorgamento.
No caso de que un adxudicatario por calquera motivo non poida presta-la súa colaboración, será substituído polo candidato seguinte por orde de puntación.
Os bolseiros prestarán a súa colaboración, baixo as indicacións do xefe do Servicio de Estudios, Investigación e Publicacións, en horario de mañá e/ou
tarde, de luns a venres na Escola Galega da Administración Pública.Os traballos realizados quedarán en propiedade da escola.
Os bolseiros presentarán ó remate das bolsas un informe sobre os traballos realizados.
Novena.-Cláusula xeral.
No caso de incumprimento das tarefas de colaboración, a escola poderá, por proposta do xefe de estudios e logo de escoita-la persoa afectada, anula-la bolsa.
A solicitude das bolsas implica o coñecemento e a aceptación das presentes bases.
Santiago de Compostela, 2 de xaneiro de 1997.
Domingo Bello Janeiro
Director da Escola Galega de Administración Pública
190